Prečišćeni tekst Pravilnika o stručnom usavršavanju članova komore obuhvata sljedeće propise:
1. Pravilnik o stručnom usavršavanju članova komore ("Službeni list Crne Gore", br. 061/22 od 08.06.2022),
2. Pravilnik o izmjenama i dopunama Pravilnika o stručnom usavršavanju članova komore ("Službeni list Crne Gore", br. 108/22 od 30.09.2022), u kojima je naznačen njihov dan stupanja na snagu.
PRAVILNIK
O STRUČNOM USAVRŠAVANJU ČLANOVA KOMORE
("Službeni list Crne Gore", br. 061/22 od 08.06.2022, 108/22 od 30.09.2022)
I
PREDMET STRUČNOG USAVRŠAVANJA
Član 1
Ovim pravilnikom utvrđuje se način pripreme Programa stručnog usavršavanja, elementi Programa stručnog usavršavanja, oblici stručnog usavršavanja članova Komore, sprovođenje stručnog usavršavanja, vođenje evidencije, način finansiranja, kao i druga pitanja od značaja za sprovođenje stručnog usavršavanja.
Upotreba rodno osjetljivog jezika
Član 2
Izrazi koji se u ovom pravilniku koriste za fizička lica u muškom rodu, podrazumijevaju iste izraze u ženskom rodu.
II
PROGRAM STRUČNOG USAVRŠAVANJA ČLANOVA KOMORE
Član 3
Stručno usavršavanje članova Komore sprovodi se na osnovu Programa obuka stručnog usavršavanja članova Komore (u daljem tekstu: Program stručnog usavršavanja).
Program stručnog usavršavanja donosi se na period od godinu dana.
Način pripreme Programa stručnog usavršavanja
Član 4
Program stručnog usavršavanja se priprema na osnovu analize potreba za stručnim usavršavanjem inženjera.
Analizu iz stava 1 ovog člana sprovodi Komora u skladu sa Metodologijom za sprovođenje analize potreba koju utvrđuje Upravni odbor.
Nakon što sprovede analizu potreba za obukom inženjera, Komora sačinjava Izvještaj o iskazanim potrebama za stručnim usavršavanjem do 31. oktobra tekuće godine.
Program stručnog usavršavanja donosi Skupština Komore, na predlog Upravnog odbora Komore do 31. decembra tekuće godine, za narednu godinu.
Elementi Programa stručnog usavršavanja
Član 4a
Program stručnog usavršavanja sadrži sljedeće elemente:
   1. oblik stručnog usavršavanja;
   2. naziv teme;
   3. cilj obuke;
   4. ciljnu grupu;
   5. naziv organizatora stručnog usavršavanja;
   6. druge podatke od značaja za stručno usavršavanje.
Program stručnog usavršavanja objavljuje se na internet stranici Komore.
III
OBLICI STRUČNOG USAVRŠAVANJA
Član 5
Stručno usavršavanje u smislu ovog pravilnika obuhvata:
   1. stručna predavanja;
   2. stručne skupove (domaće i međunarodne kongrese, simpozijume, konferencije, okrugle stolove);
   3. kurseve, seminare, radionice;
   4. stručne posjete;
   5. aktivno učestvovanje u radu stručnih komisija/tehničkih komiteta/međunarodnih tijela;
   6. druge oblike stručnog usavršavanja.
Član Komore ima pravo da izabere oblik i sadržaj stručnog usavršavanja u skladu sa Programom stručnog usavršavanja.
Stručno predavanje
Član 6
Pod stručnim predavanjima u smislu ovog pravilnika podrazumijevaju se predavanja koja se odnose na primjenu pravila struke u oblasti izgradnje objekata, kao i predavanja iz oblasti tehničke i zakonske regulative kojom se uređuje oblast izgradnje objekata, u trajanju od najmanje 45 minuta.
Stručni skupovi
Član 7
Pod stručnim skupovima u smislu ovog pravilnika podrazumijevaju se domaći i međunarodni kongresi, simpozijumi, konferencije i okrugli stolovi.
Kongres je stručni skup koji traje od 3 do 5 dana i sadrži najmanje 2 do 3 teme, i uključujuje predavanje, radionice, vježbe, okrugle stolove.
Simpozijum je stručni skup koji traje od 1 do 3 dana, sadrži 1 do 2 teme i uključujuje predavanje, radionice, vježbe, okrugle stolove.
Domaći kongres/simpozijum je kongres/simpozijum u organizaciji organizatora registrovanog na području Crne Gore.
Međunarodni kongres/simpozijum je kongres/simpozijum u organizaciji organizatora registrovanog za djelovanje na međunarodnom nivou, bez obzira da li se održava u inostranstvu ili našoj zemlji.
Konferencija je javno predavanje, savjetovanje, diskutovanje na tačno određenu temu.
Domaća konferencija je konferencija u organizaciji organizatora registrovanog na području Crne Gore.
Međunarodna konferencija je konferencija u organizaciji organizatora registrovanog za djelovanje na međunarodnom nivou, bez obzira da li se održava u inostranstvu ili našoj zemlji.
Okrugli sto je rasprava na određenu temu i podrazumijeva više polaznika različitih struktura, koji diskutuju na zajedničku temu.
Kursevi, seminari i radionice
Član 8
Kurs predstavlja vid obuke koji se sprovodi na određenu temu ili više tema iz određene stručne oblasti, u okviru kojeg se prenose teorijska znanja i vještine. Vještine treba da čine minimum 50% predviđene dužine trajanja kursa i moraju da budu detaljno opisane u Programu stručnog usavršavanja.
Seminar je vid obuke u okviru kojeg se teorijski obrađuje jedna tema i gdje je najmanje 30% predviđenog vremena posvećeno diskusiji (interaktivno učešće predavača i slušalaca).
Radionica predstavlja vid obuke u kojoj je zastupljenost prenošenja vještina i interaktivnog učešća predavača i slušalaca najmanje 50%.
Kurs, seminari i radionica iz st. 1, 2 i 3 ovog člana, mogu biti međunarodni i nacionalni, u trajanju od najmanje dva sata (90 minuta) po danu.
Kursevi i seminari sadrže edukativni materijal, provjeru znanja nakon završenog kursa/seminara.
Predavač mora da bude stručnjak u oblasti iz koje drži predavanje, što dokumentuje podacima iz biografije.
Stručne posjete
Član 9
Pod stručnim usavršavanjem u smislu ovog pravilnika podrazumijevaju se i stručne posjete reprezentativnim gradilištima i sajmovima u vezi sa izgradnjom objekata u organizaciji Inženjerske komore Crne Gore.
Aktivno učestvovanje u radu stručnih komisija/tehničkih komiteta/međunarodnih tijela
Član 10
Aktivno učestvovanje u radu stručnih komisija podrazumijeva učešće prilikom pripreme propisa iz oblasti izgradnje objekata.
Aktivno učestvovanje u radu tehničkih komiteta podrazumijeva učešće u radu tehničkih komiteta Instituta za standardizaciju Crne Gore.
Aktivno učestvovanje u radu međunarodnih tijela podrazumijeva učešće u radu međunarodnih tijela koji su u vezi sa izgradnjom objekata.
Drugi oblici stručnog usavršavanja
Član 11
Na zahtjev člana Komore kao oblik stručnog usavršavanja priznaje se:
   1. Doktorska disertacija za godinu u kojoj je odbranjena;
   2. Objava rada ili poglavlja kao autora ili koautora u monografiji ili knjizi nacionalnog ili međunarodnog značaja, rad u nacionalnom ili međunarodnom stručnom ili naučnom časopisu, registracija novog tehničkog rješenja ili patenta nacionalnog ili međunarodnog značaja;
   3. Učešće na konkursu ili izložbi ili priređivanje istih;
   4. Nagrada autoru ili koautoru na konkursu ili izložbi nacionalnog ili međunarodnog karaktera;
   5. Prisustvo komercijalnoj prezentaciji, predstavljanju poslovne prakse ili proizvoda, od strane proizvođača odnosno ovlašćenog distributera, u trajanju od najmanje 45 minuta.
Stručno usavršavanje u organizaciji drugih licenciranih organizatora
Član 12
Radi priznavanja nekog od oblika stručnog usavršavanja u organizaciji drugih licenciranih organizatora stručnog usavršavanja, prije pohađanja obuke član Komore podnosi zahtjev Komori.
Uz zahtjev iz stava 1 ovog člana dostavlja se naročito dokaz da je organizator licenciran za stručno usavršavanje.
Troškove stručnog usavršavanja iz stava 1 ovog člana, snosi član Komore.
Online stručno usavršavanje
Član 13
Online stručno usavršavanje podrazumijeva usavršavanje na daljinu uz pomoć računara i interneta.
Član Komore može da pristupi zakazanom stručnom usavršavanju na daljinu, i to oblicima stručnog usavršavanja predviđenih u čl. 6 i 11. stav 1 tačka 5 ovog pravilnika.
Upravni odbor može odlučiti da se određeni oblik stručnog usavršavanja koji se održava ili je održan uživo, audiovizuelno snimi i reprodukuje na internet stranici Komore za potrebe stručnog usavršavanja, uz saglasnost autora.
O uslovima audiovizuelnog snimanja odlučuje Upravni odbor.
Polaznik online obuke mora da zadovolji provjeru znanja sa najmanje 4 pitanja, od kojih mora uspješno riješiti minimum 75%.
IV
SPROVOĐENJE PROGRAMA STRUČNOG USAVRŠAVANJA
Član 14
Strukovne Komore na osnovu donešenog Programa stručnog usavršavanja pripremaju Planove za sprovođenje Programa stručnog usavršavanja (u daljem tekstu: Plan sprovođenja), organizuju i sprovode stručno usavršavanje.
Strukovne Komore donose Plan sprovođenja u roku od 30 dana od dana donošenja Programa stručnog usavršavanja.
Upravni odbor prati sprovođenje Programa stručnog usavršavanja, odnosno Plana sprovođenja.
Ako se strukovna komora ne pridržava Plana sprovođenja Programa stručnog usavršavanja, u trajanju dužem od 60 dana, Upravni odbor preuzima obavezu realizacije istog.
Komora za sprovođenje Programa stručnog usavršavanja obezbijeđuje predavače, prostor, opremu i druga sredstva namijenjena sprovođenju Programa stručnog usavršavanja.
Predavači
Član 15
Predavači su stručna lica inženjerskih i srodnih struka koji su priznati domaći ili strani stručnjaci iz oblasti definisanih programom stručnog usavršavanja, a koji ispunjavanju sljedeće uslove:
   - da posjeduju najmanje VII1 nivo kvalifikacije;
   - da posjeduju stručna i/ili specijalistička znanja iz tražene oblasti;
   - da imaju najmanje pet godina radnog iskustva na poslovima planiranja i/ili projektovanja i/ili stručnog nadzora i/ili vršenja revizije tehničke dokumentacije i/ili građenja objekata.
Izuzetno za predavače drugih struka, radno iskustvo na odgovarajućim poslovima mora biti najmanje pet godina nakon sticanja prava da obavljaju određeni posao.
Izbor predavača vrši se na osnovu javnog poziva koji raspisuje Komora.
Naknada za rad
Član 16
Predavači imaju pravo na naknadu za rad.
Visina naknade iz stava 1 ovog člana utvrđuje se posebnim aktom.
Prijavljivanje polaznika
Član 17
Prijavljivanje na različite oblike stručnog usavršavanja vrši se putem Obrasca za prijavu koji propisuje Komora.
Prijavljivanje se vrši isključivo elektronskim putem.
Polaznik stručnog usavršavanja je dužan da se prijavi najkasnije 10 dana prije održavanja stručnog usavršavanja.
Minimalni broj bodova stručnog usavršavanja
Član 17a
Stručno usavršavanje članova Komore prati se u tekućoj godini i iznosi minimum 6 bodova, i to:
   - minimum 3 boda iz poznavanja propisa u oblasti planiranja prostora i izgradnje objekata.
   - minimum 3 boda iz stručnog područja.
Ako inženjer stekne licencu u prvoj polovini tekuće godine, potrebno je da ostvari minimum 3 boda i to: 2 boda iz poznavanja propisa u oblasti planiranja prostora i izgradnje objekata, 1 bod iz stručnog područja.
Ako je inženjer stekne licencu u drugoj polovini tekuće godine, praćenje i bodovanje njegovog stručnog usavršavanja vrši se u narednoj godini.
Obavještavanje Ministarstva
Član 17b
Inženjerska komora Crne Gore je dužna da ministarstvu nadležnom za poslove planiranja prostora i izgradnje objekata, dostavi podatke o broju bodova ostvarenih na stručnom usavršavanju Članova Komore, do kraja januara tekuće godine, za prethodnu godinu.
V
EVIDENCIJA
Član 18
Sekretarijat Komore vodi evidenciju o:
   1) realizaciji Programa stručnog usavršavanja;
   2) predavačima i njihovom angažmanu;
   3) broju ostvarenih bodova člana Komore.
Evaluacija sprovedenih programa
Član 19
Radi ocjene kvaliteta sprovedenog programa, unaprjeđenja sadržine programa i načina sprovođenja, Komora vrši evaluaciju sprovedenih programa.
Evaluacija sprovedenog programa utvrđuje se na osnovu:
   - ocjene člana Komore koji je prisustvovao stručnom usavršavanju o sadržaju programa, predavaču, odnosno moderatoru, načinu organizacije i sprovođenja programa i njegovog predloga za unaprjeđenje programa;
   - ocjene predavača, o zainteresovanosti članova Komore za program i organizaciju sprovođenja programa.
Predavač se ocjenjuje se ocjenom od 1 do 5.
Ako predavač dva puta uzastopno bude ocijenjen ocjenom nižom od 3,5 neće se angažovati kao predavač.
Potvrda o pohađanju stručnog usavršavanja
Član 20
Po završetku stručnog usavršavanja, na Zahtjev inženjera, Komora izdaje potvrdu o pohađanju stručnog usavršavanja na propisanom obrascu.
Način finansiranja
Član 21
Sredstva za potrebe stručnog usavršavanja se obezbjeđuju iz Budžeta Komore.
Drugi izvori finansiranja
Član 22
Sredstva za realizaciju programa stručnog usavršavanja članova Komore mogu se obezbijediti i putem donacija, sponzorstava, kotizacija i sufinansiranjem.
VI
PRELAZNE I ZAVRŠNE ODREDBE
Član 23
Stupanjem na snagu ovog pravilnika prestaje da važi Pravilnik o stručnom usavršavanju članova Inženjerske komore Crne Gore ("Službeni list Crne Gore", br. 58/19 od 18.10.2019. godine).
Stupanje na snagu
Član 24
Ovaj pravilnik stupa na snagu osmog dana od dana objavljivanja u Službenom listu Crne Gore.